**אם אתה ערבי בישראל, תיזהר לא להתבדח**

**מאת אסף דוד**

<https://www.facebook.com/assaf.david.9>

(ההדגשות שלי – עודד גולדרייך, נובמבר 2016)

סיפור מעצרו, והארכת מעצרו, של אנס אבו דעאבס הוא באמת מדהים

אדם שלפי כל מכריו, גם היהודים, הוא שוחר טוב ושלום, ופעיל ביזמות שונות ברוח זו, פרסם סטטוסים סאטיריים בפייסבוק שבהם הוא לועג לטיפשותו של השיח הערבי, ובעיקר המוסלמי-דתי, על שריפת ישראל. כל מי שיודע ערבית מבין את הסאטירה בפוסט, עם ובלי קשר לפוסטים קודמים שלו בנושא

אחרי שחבריו בשרשור הפנו את תשומת לבו לכך שאולי אנשים יבינו אותו לא נכון, הוא הוסיף האשטאג שבו הוא מצהיר שמדובר בסאטירה. יעני הסביר את הבדיחה, שלא יהיו אי הבנות חלילה

ובכל זאת הוא נעצר. אחרי שהשריפות ברחבי הארץ מוסגרו על ידי פוליטיקאים, מראש הממשלה ומטה, ועל ידי התקשורת, כ"אינתיפאדת ההצתות" ו"ההסתה להצתה" -- המשטרה קודם עוצרת, אחר כך חושבת. ואחר כך מתרגמת. נניח. נעזוב לרגע בצד את השאלה את מה הפוליטיקאים מהימין מבליטים ואת מה לא, ומה הם עושים כשעומדת בפניהם הברירה לנהוג באחריות או להתסיס

מה שלחלוטין לא נורמלי פה זו החלטת השופט להאריך את המעצר, וההסבר שנלווה לה. השופט מצא בסטטוס די כדי "לבסס חשד סביר בשלב זה להסתה ולפגיעה בביטחון המדינה", והוסיף: "על הכותב במרחב האינטרנטי לחשוב היטב כיצד הוא כותב, ויתרה מזו – עליו לחשוב היטב כיצד יבינו את מה שכתב"

בקיצור: ערבי כתב בערבית משהו שצריך לחשוב קלות כדי להבין שהוא לא הסתה: פגיעה בבטחון המדינה. אבל אם יהודי יכתוב בעברית משהו שברור שהוא הסתה (יש מספיק דפים באינטרנט ובפייסבוק -- תבדקו), אז לא בטחון המדינה ולא נעליים. לא "מרחב אינטרנטי" ולא גרביים. לא "לחשוב היטב", ובטח לא "לחשוב היטב כיצד יבינו". **כי כולם כאן כבר מבינים מאיזה צד של הנייר כתוב החוק. ומה שנכתב בעבר על הצד הדמוקרטי של הנייר היהודי נכתב מחדש בימים אלה ממש.** אל חשש. הכל בשליטה

וכל זה נעשה באדם שאם מישהו למעלה היה קצת חושב, הוא היה מחבק ומטפח אותו בתור דוגמה למתינות ואחריות לאומית ודתית. יעני אשכרה היו מתרגמים את הסטטוסים שלו חינם, בשירות ההסברה הממלכתית, ואולי גם מציעים לשלם לו כדי שיכתוב עוד כאלה

כן, עד כדי כך אנחנו מאבדים את העשתונות כשאנחנו רואים משהו כתוב בשפה הערבית. לסיכום: **אם אתם ערבים, תחשבו פעמיים על הבדיחות בסטטוסים שלכם. אם אתם יהודים, נתייחס לסטטוסים שלכם כאל בדיחה גם כשתהיו לגמרי רציניים.** סרק, סרק. תמשיכו, חופשי. עלינו